 NA RICHARD MUNGUTI BINGWA wa Safari Rally Maxine Wahome alikuwa ameolewa na mtu mkorofi, mahakama imeambiwa. Jaji Lilian Mutende alifahamishwa na Chemutai Sogomo Chepkorir, jirani  wa Assad Kalulu Khan karibu miaka 10, kwamba “uhusiano wao ulikuwa wa kelele na vita.” “Assad alikuwa na uhusiano mara sita na wanawake na alikuwa akiwachapa kila uchao,” akasema Chemutai aliyekuwa shahidi wa kwanza katika kesi ya mauaji dhidi ya Maxine. Chemutai alieleza korti kwamba ameshuhudia visa zaidi ya 10 vya Assad kuwatwanga marafiki wake wa kike. Katika siku ya kwanza ya kusikilizwa kwa kesi ya mauaji inayomkabili Maxine, Jaji Mutende amefahamishwa mnamo Desemba 12, 2022, Assad alifungua siku kwa kumchapa Maxine. “Nilikuwa nimetayarisha kikombe cha chai mwendo wa saa mbili asubuhi na kuweka juu ya meza. Nilijiandaa kwa ajili ya kifungua kinywa na ghafla nikasikia kishindo na nduru katika orofa ya tatu walipokuwa wanaishi Assad na Maxine,” Chemutai alidokeza. Alimweleza Jaji Mutende kelele, nduru na vitu vikitupwa huku na kule kutoka kwa Assad. “Nilimsikia Assad akipasua anga kwa kishindo na kilio huku akimtukana Maxine matusi nisiyoweza kuyatamka hapa,” alisema Chemutai. Chemutai aliyemjua Assad tangu 2013 alieleza mahakama Assad alimchapa Maxine. “Maxine alimsihi amruhusu aende lakini Assad akaendelea kumfokea,” Chemutai alisema. Maxine amekanusha shtaka la kumuua Assad mnamo Desemba 12, 2022. Mahakama ilielezwa askari rungu Hassan Wesonga aliitwa na Chemutai kuenda kutuliza ghasia. Lakini Assad aliyekuwa ameumia mguu alikuwa anavuja damu nyingi iliyotiririka hadi katika lango la Chemutai. Majirani walimwokoa na kumpeleka hospitalini. Mwenyekiti wa chama cha wakazi wa Preston Court mtaani Kileleshwa Bw Samuel Kihanya alifululiza hadi kituo cha polisi cha Kileleshwa na kurudi na polisi walioanza uchunguzi mara moja. Jaji Mutende alifahamishwa Maxine hakutoka kwa nyumba siku hiyo ya tukio. Wazazi wake walifika kumtoa pale. Maxine yuko nje kwa dhamana ya Sh2 milioni. Kesi itaendelea Alhamisi, Septemba 28, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  